Carina Christensen (KF), 2011-05-31:
Hvis Det Konservative Folkeparti havde regeringsmagten i det her land, hvad vi jo rent faktisk har, ville vi gennemføre den politik, som vi netop har gennemført; vi sluttede hele forhandlingsforløbet i fredags. For det første ville vi sikre, at der var en sund økonomi i det her land, vi ville sikre, at der var balance i de offentlige finanser i år 2020, det har Danmark brug for, og det har vi nu sikret. Så ville vi som det andet gøre alt, hvad vi kunne for at øge arbejdsudbuddet, for der er brug for, at vores virksomheder får den arbejdskraft, som de kommer til at mangle om ganske få år.
Så derfor ville vi gennemføre reformer på arbejdsmarkedet.
Det ville være det næste, vi ville kaste os over.
Det kræver altså, at der er nogle konkurrencedygtige rammevilkår, som også er konkurrencedygtige, når man sammenligner sig internationalt.
Sådan ser fremtiden ud.
Det er ikke nok, at vi kigger på vores egen lille andedam, vi skal være internationalt konkurrencedygtige.
Det er det samme, der gælder for skatteniveauets vedkommende.
Der må vi hele tiden sikre os, at vi er internationalt konkurrencedygtige, så det fortsat er attraktivt at drive virksomhed i Danmark og bosætte sig i Danmark.
Jeg er fuldstændig enig i, at det er helt afgørende, at vi investerer penge i sundhed i årene, der kommer.
Det bliver vi sådan set også nødt til, for der kommer flere ældre i det her land.
Det drejer sig om 225.000 flere ældre frem mod 2020.
Det kommer til at give et massivt pres på sundhedsudgifterne, så der skal investeres massivt i sundhed.
Det har vi netop skabt plads til med vores 2020-plan, hvor der er givet rum til, at der massivt kan investeres i sundhed.
Vi har også lige lavet en sundhedsaftale med Dansk Folkeparti og fru Pia Christmas-Møller.
Den er vi også rigtig glade for.
Det er ikke sådan, at vi ikke synes, at man skal investere i forebyggelse.
Det synes vi bestemt, og vi er glade for Forebyggelsesfonden.
Vi står inde for den finansiering.
Nu skal jeg fortælle, hvad det konservative svar er: Vi er dybt optaget af at sikre væksten og sikre, at det også i fremtiden vil være attraktivt at skabe nye virksomheder og skabe nye arbejdspladser i det her land.
Det tror jeg faktisk er noget, der bekymrer rigtig, rigtig mange danskere.
Hvad kræver det?
Det kræver, at vi får styr på økonomien, at der bliver balance i de offentlige finanser, og derfor har vi lavet en 2020-plan.
Det er rigtig, rigtig ærgerligt, at Socialdemokraternes plan ikke er bedre, for den er desværre ufinansieret.
Men det er vi optaget af, og vi har sat to streger under facit. Så er der altså brug for, at vi øger arbejdsudbuddet.
Så kan man komme med alle mulige statistikker, men faktum er, at der er brug for at gennemføre reformer, der øger arbejdsudbuddet.
Desværre siger Socialdemokraterne nej, nej nej.
Man vil ikke røre ved efterlønnen, man vil ikke røre ved dagpengeperioden, man tilbyder så, at ufaglærte skal kunne få penge med til at gå ud af arbejdsmarkedet og tage en uddannelse, man vil fjerne kontanthjælpsloftet, man vil fjerne starthjælpen osv., og så vil man øge skatten på arbejde, alt sammen noget, der trækker arbejdskraft ud af arbejdsmarkedet.
Det er det eneste, vi ikke har brug for i den situation, vi står i her og nu.
Virksomhederne har brug for, at vi politikere tager ansvar, at vi sørger for, der kommer flere ind på arbejdsmarkedet, og det er den opgave, vi burde hjælpe hinanden med at løse.